**Nemokamai dalinamos kalio jodido tabletės**

Siekiant tinkamai pasirengti galimoms branduolinėms ar radiologinėms avarijoms, 17 savivaldybių, esančių 100 km spinduliu nuo Astravo atominės elektrinės, nuolatiniams gyventojams yra skirtos kalio jodido tabletės.

Elektrėnų savivaldybės nuolatiniai gyventojai skirtas kalio jodido tabletes turi galimybę paimti savivaldybės teritorijoje esančiose vaistinėse:

|  |  |
| --- | --- |
| Vaistinės pavadinimas | Adresas |
| **„Camelia“** | **Rungos g. 8, Elektrėnai** |
| **„Camelia“** | **Draugystės g. 13, Elektrėnai** |
| **„Camelia“** | **Kauno g. 24A, Vievis** |
| **„Eurovaistinė“** | **Rungos g. 4-1, Elektrėnai** |
| **„Eurovaistinė“** | **Kauno g. 22, Vievis** |
| **„Norfos gintarinė“** | **Sabališkių 1J, Elektrėnai** |
| **„Norfos gintarinė“** | **Šviesos skg. 2, Vievis** |
| **„Gintarinė“** | **Taikos g. 6B, Elektrėnai** |
| **„Gintarinė“** | **Vilniaus g. 38, Vievis** |

Kalio jodido tabletės bus išduodamas pagal automatiniu būdu suformuotus e. receptus (pasitikrinti galima sistemoje *E. sveikata*), atsiimant kalio jodido tabletes būtina pateikti asmens tapatybę patvirtinantį dokumentą. Pagal e. receptą vienam gyventojui priklauso keturios nemokamos kalio jodido tabletės, nepriklausomai nuo amžiaus.

Už negalintį į vaistinę atvykti asmenį jam priklausančias kalio jodido tabletes gali atsiimti ir kitas asmuo, pateikęs to gyventojo asmens tapatybės dokumentą (tvarka analogiška kaip perkant ir kitus vaistus pagal receptą).

Vienas šeimos narys gali paimti kalio jodido tabletes visiems kartu gyvenantiems šeimos nariams, tačiau būtina pateikti visų šeimos narių asmens dokumentus.

Daugiau informacijos Lietuvos Respublikos sveikatos apsaugos ministerijos svetainėje (nuoroda į Sveikatos apsaugos ministerijos svetainę <https://sam.lrv.lt/lt/veiklos-sritys/visuomenes-sveikatos-prieziura/ekstremaliuju-situaciju-prevencija-ir-valdymas/informacija-apie-kalio-jodido-tabletes/>.

.

**Kalio jodido (KI) tablečių vartojimas įvykus branduolinei avarijai**

1. Kalio jodido (KI) tabletės skydliaukės apsaugai **vartojamos tik tada, kai aplinkoje pasklinda radioaktyviojo jodo, ir tik tada, kai jas vartoti rekomenduoja Sveikatos apsaugos ministerija**.
2. Kalio jodido (KI) tabletes rekomenduojama vartoti **likus mažiau kaip 24 valandoms** iki galimo radioaktyviojo jodo įkvėpimo ar patekimo su maistu. Blokuoti skydliaukę kalio jodidu dar yra veiksminga **praėjus 2 valandoms** nuo radioaktyviojo jodo įkvėpimo ar patekimo su maistu, bet ne vėliau, **nei praėjus 8 valandoms**. Naudoti kalio jodido (KI) tabletes kitu, nei nurodyta, laiku gali būti žalinga.
3. **Kalio jodido (KI) tablečių po 65 mg vienkartinė dozė įvairioms žmonių amžiaus grupėms:**

|  |  |
| --- | --- |
| **Amžius** | **Kalio jodido (KI) vienkartinė dozė, mg** |
| Naujagimiai iki 1 mėn. | 16 (ketvirtis tabletės) |
| Kūdikiai nuo 1 mėn. iki 3 metų | 32 (pusė tabletės) |
| Vaikai nuo 3 iki 12 metų | 65 (viena tabletė) |
| Vaikai nuo 12 metų, suaugusieji, nėščiosios ir krūtimi maitinančios moterys | 130 (dvi tabletės) |

**Pastaba:** žmonėms, kuriems skydliaukė yra pašalinta, kalio jodido (KI) tablečių vartoti nereikia.

1. Vienkartinė kalio jodido (KI) dozė **apsaugo skydliaukę nuo radioaktyviojo jodo poveikio 24 valandas.**
2. Naujagimiams iki 1 mėnesio amžiaus, nėščioms ir krūtimi maitinančioms moterims bei vyresniems nei 60 metų amžiaus žmonėms galima vartoti **tik vieną** kalio jodido (KI) dozę. Kitoms gyventojų grupėms, esant nepalankiai avarinei situacijai (užsitęsus radioaktyviųjų medžiagų išmetimui į aplinką, nėra galimybių saugiai evakuoti žmones ir kt.), gali būti rekomenduojama vartoti **dar vieną dozę.**
3. Tabletes galima sukramtyti arba nuryti nesukramtytas. Tabletes galima sutrinti į miltelius arba ištirpinti vandenyje, sirupe arba panašiame skystyje, kad vaikams būtų lengviau vartoti tinkamą dozę. Ištirpintos tabletės vartojamos nedelsiant, nes greitai suskyla veiklioji medžiaga.
4. Pašalinis kalio jodido (KI) tablečių poveikis pasireiškia retai, apie tai yra informacijos kalio jodido (KI) tablečių pakuotėje esančiame vartojimo lape.
5. Skydliaukės apsaugai branduolinės avarijos metu **netinka vartoti** vaistinėse parduodamų spiritinių ar vandeninių jodo tirpalų, purškalų su jodu, maisto papildų su jodu, nes jie neapsaugotų skydliaukės nuo žalingo radioaktyviojo jodo poveikio dėl juose esančio mažo stabiliojo jodo kiekio. Spiritinis jodo tirpalas yra skirtas tik išoriniam vartojimui – tepti ant odos. Jo veiklioji medžiaga yra ne kalio jodidas (KI), o tiesiog jodas, kuris yra stipriai oksiduojančiai ir toksiškai veikianti medžiaga, galinti sukelti cheminių audinių nudegimų ir apsinuodijimą, todėl jokiai būdais jo negalima gerti, net ir skiedžiant vandeniu.